Judi Dench

**Judith Olivia Dench** (s. 9. joulukuuta 1934 York) on englantilainen näyttelijä, joka on esiintynyt pitkällä urallaan niin teatterissa, elokuvissa kuin televisiossakin.

Kotimaassaan Denchiä pidetään yleisesti yhtenä toisen maailmansodan jälkeisen ajan suurimmista naisnäyttelijöistä, ja hän voitti vuonna 2005 äänestyksen, jossa valittiin Britannian paras naisnäyttelijä.

## Ura

Denchin ura alkoi teatterista ja hän on esiintynyt kaikilla merkittävillä Englannin näyttämöillä. Judi Dench opiskeli lontoolaisessa Central School of Speech and Drama -teatterikoulussa 1954–1957. Hänen ensimmäinen roolinsa ja myös läpimurtonsa oli Ofelia Shakespearen *[[Hamlet]]issa* vuonna 1957. Valmistumisensa jälkeen hän näytteli useita näytäntökausia Oxfordissa ja Nottinghamissa, kunnes 1961 liittyi Royal Shakespeare Companyyn. Seuraavan parinkymmenen vuoden ajan hän esiintyi lukuisissa RSC:n tuotannoissa sekä Stratfordissa että Lontoossa.

Sittemmin Dench on esiintynyt monissa West Endin teattereissa kuten myös Lontoon kansallisteatterissa ansaiten lukuisia palkintoja pääosarooleistaan. Iästään huolimatta hän on edelleen yksi varmoista englanninkielisen teatterimaailman kassamagneeteista.

Ennen muuta Judi Dench on teatterinäyttelijä ja hän on esiintynyt yli 80&nbsp;näytelmässä. Hän on myös näytellyt yli 30&nbsp;roolia televisiolle. Tunnetuimmat televisiosarjat ovat Suomessakin esitetyt *[[Kuinka isosisko naitetaan]]* (*A Fine Romance*, 1981–1984), jossa hänen vastanäyttelijänään oli hänen miehensä Michael Williams, ja *[[Vanha suola janottaa]]* (1992–2008). Vuosina 2007–2009 hän esiintyi sarjassa *[[Cranfordin naiset]]*, joka perustuu Elizabeth Gaskellin teoksiin.

Dench itse pitää eniten teatterityöstä ja arvostaa vähiten elokuvan tekemistä, joka hänen mukaansa rajoittaa ilmaisua vielä TV-kuvauksia enemmän. Tästä huolimatta hän on esiintynyt myös ainakin 25&nbsp;elokuvassa. Elokuvasta *[[007 ja kultainen silmä]]* (1995) aina elokuvaan *[[007 Spectre]]* (2015) hän esitti M:ää James Bond -elokuvasarjassa.

## Yksityiselämä

Denchillä on yksi tytär (s. 1972), sittemmin kuolleen aviomiehensä näyttelijä Michael Williamsin kanssa.

Dench sairastaa silmänpohjan ikärappeumaa, joka on yleinen korkean iän mukanaan tuoma silmäsairaus. Se ei ole sokeuttanut häntä vielä kokonaan, mutta on heikentänyt voimakkaasti näkökykyä.

## Palkinnot ja tunnustukset

Judi Dench on saanut urallaan useita palkintoja ja huomionosoituksia, joista alla tärkeimmät:

;Elokuva ja televisio
* Parhaan naissivuosan Oscar-palkinto kuningatar Elisabet I:n roolista elokuvassa *[[Rakastunut Shakespeare]]*
* Oscar-ehdokkuus rooleista elokuvissa: *[[Hänen majesteettinsa rouva Brown]]*, *[[Pieni suklaapuoti (elokuva)|Pieni suklaapuoti]]*, *[[Iris (vuoden 2001 elokuva)|Iris]]*, *[[Mrs. Henderson esittää]]* ja *[[Paljastavat merkinnät]]*
* Golden Globe -palkinto: *Hänen majesteettinsa rouva Brown*
* Golden Globe -ehdokkuus: *Mrs. Henderson esittää*

;Teatteri
* ennätykselliset kuusi Laurence Olivier -palkintoa (*Macbeth*, *Juno and the Paycock*, *Pack of Lies*, *Antony and Cleopatra*, *A Little Night Music*, *Absolute Hell*)
* kolme Lontoon teatterikriitikoiden palkintoa (*A Kind of Alaska*, *The Importance of Being Earnest*, *Amy’s View*)

;Arvonimet
* 1970 – Brittiläisen imperiumin upseeri (OBE)
* 1988 – Brittiläisen imperiumin ritarikomentaja (DBE)
* 2005 – Companion of Honour (CH)

## Filmografia

Dench kuullaan M:n roolissa myös neljässä James Bond -pelissä: *[[James Bond 007: Everything or Nothing|Everything or Nothing]]*, **, *[[Quantum of Solace (videopeli)|Quantum of Solace]]* ja *[[James Bond 007: Blood Stone|Blood Stone]]*.

## Lähteet

* 

### Viitteet

## Aiheesta muualla

*